**Notă informativă**

**la proiectul hotărârii de Guvern cu privire la privatizarea bunurilor proprietate publică fără anunțul prețului inițial**

Întru realizarea prevederilor art.43 al Legii nr.121-XVI din 4 mai 2007 privind administrarea și deetatizarea proprietății publice, Ministerul Economiei în comun cu Agenția Proprietății Publice a elaborat proiectul hotărârii de Guvern cu privire la privatizarea bunurilor proprietate publică fără anunțul prețului inițial.

Proiectul are drept scop atragerea investițiilor private necesare revitalizării bunurilor proprietate publică supuse privatizării, expuse la vânzare de cel puțin 6 ori, dar nevândute, atragerea unui număr cât mai mare de participanţi la privatizare, acordarea de drepturi egale, asigurarea concurenţei loiale între participanţi pe principii de transparență.

Prin proiectul dat se propune reglementarea procedurii de privatizare a bunurilor proprietate publică fără anunțul prețului inițial (Anexa nr.1) și aprobarea Listei bunurilor proprietate publică de stat propuse spre vânzare fără anunțul prețului inițial (Anexa nr. 2), întocmită ținând cont de propunerile autorităților administrative centrale și alte autorități publice.

Proiectul stabilește criteriile de selectare a bunurilor proprietate publică supuse privatizării care pot fi expuse la vânzare fără anunțul prețului inițial, modul de organizare și desfășurare a concursurilor de privatizare, de încheiere a contractelor, de monitorizare a îndeplinirii obligațiilor contractuale și alte elemente specifice.

De asemenea, proiectul stabilește condiții distincte de privatizare a bunurilor proprietate publică fără anunțul prețului inițial și determină că procedura organizării și desfășurării concursurilor urmează să fie efectuată conform prevederilor Regulamentului concursurilor comerciale și investiționale de privatizare a proprietății publice, aprobat prin [Hotărârea Guvernului nr. 919 din 30 iulie 2008](lex:HGHG20080730919) “Cu privire la organizarea și desfășurarea concursurilor comerciale și investiționale de privatizare a proprietății publice”. De asemenea, se propune ca competențele de organizare și desfășurare a concursurilor să fie atribuite Comisiei pentru desfăşurarea concursurilor comerciale şi investiţionale de privatizare a proprietăţii publice, instituită prin [Hotărârea Guvernului nr. 919 din 30 iulie 2008](lex:HGHG20080730919).

Realizarea proiectului dat nu implică cheltuieli financiare publice și nu conține prevederi de reglementare a activității de întreprinzător în contextul Legii cu privire la principiile de bază de reglementare a activității de întreprinzător nr. 235-XVI din 20.07.2006, astfel decăzând necesitatea examinării acestuia de Grupul de lucru pentru reglementarea activității de întreprinzător.

Proiectul este supus dezbaterilor publice, fiind plasat pe pagina web a Ministerului Economiei, [www.mec.gov.md](http://www.mec.gov.md/), la compartimentul Transparența/Anunțuri privind consultările publice.

În contextul celor expuse, Ministerul Economiei prezintă spre examinare și aviz proiectul hotărârii de Guvern cu privire la privatizarea bunurilor proprietate publică fără anunțul prețului inițial.

**Viceprim-ministru,**

**ministrul economiei Octavian CALMÎC**